CELEX: 32021D0617(03)
Language: hu
Date: 2021-05-12 00:00:00
Title: A Bizottság határozata (2021. május 12.) a Horizont Európa kutatási és innovációs keretprogram céljára az Európai Kutatási Tanács létrehozásáról, továbbá a C(2013)8915 határozat hatályon kívül helyezéséről 2021/C 234 I/03

2021.6.17.   
               
               
                  HU
               
               
                  Az Európai Unió Hivatalos Lapja
               
               
                  CI 234/5
               
            
         A BIZOTTSÁG HATÁROZATA
         (2021. május 12.)
         a Horizont Európa kutatási és innovációs keretprogram céljára az Európai Kutatási Tanács létrehozásáról, továbbá a C(2013)8915 határozat hatályon kívül helyezéséről
         (2021/C 234 I/03)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a Horizont Európa kutatási és innovációs keretprogram (2021–2027) végrehajtását szolgáló egyedi program létrehozásáról szóló (EU) 2021/764 tanácsi határozatra és különösen annak 8. cikke (1) és (2) bekezdésére,
         mivel:
         
                     (1)
                  
                  
                     A 2013/743/EU tanácsi határozat (1) értelmében megkezdett tevékenységek és fellépések folytonosságának biztosítása érdekében az Európai Kutatási Tanács létrehozásáról szóló 2013. december 12-i bizottsági határozattal (2) létrehozott Európai Kutatási Tanács (EKT) helyébe az ezzel a határozattal létrehozott, a Horizont Európa „Tudományos kiválóság” nevű I. pillérének keretében megvalósuló cselekvések végrehajtásával foglalkozó Európai Kutatási Tanácsnak (ERC) kell lépnie.
                  
               
                     (2)
                  
                  
                     Az (EU) 2021/764 határozat 8. cikkének (2) bekezdése úgy rendelkezik, hogy az ERC a határozat 9. cikke szerinti független Tudományos Tanácsból és 10. cikke szerinti célzott végrehajtó struktúrából áll. E célzott végrehajtó struktúra a 2021. február 12-i C(2021) 953 bizottsági végrehajtási határozat értelmében egy végrehajtó ügynökség formájában jött létre az 58/2003/EK tanácsi rendelet (3) 3. cikkének (3) bekezdésével összhangban.
                  
               
                     (3)
                  
                  
                     Az (EU) 2021/764 határozat 9. cikkével összhangban a Tudományos Tanács a legnagyobb szakmai megbecsülésnek örvendő és megfelelő szakértelemmel rendelkező, különböző korosztályokhoz tartozó, független női és férfi tudósokból, mérnökökből és tudományos szakemberekből áll, akik számos különböző kutatási és földrajzi területet képviselnek, és saját minőségükben, külső érdekektől függetlenül járnak el. A Tudományos Tanács tagjait a Bizottság nevezi ki a Tudományos Tanáccsal egyetértésben lefolytatott, független és átlátható kiválasztási eljárás eredményeképpen, amelynek része a tudományos közösséggel való nyílt konzultáció és az Európai Parlamentnek és a Tanácsnak tett jelentés.
                  
               
                     (4)
                  
                  
                     A Horizont Európa keretprogramra való sikeres átállás biztosítása érdekében a C(2013) 8915 határozattal létrehozott Tudományos Tanács megbízatását a 2020. december 16-i C(2020) 9154 bizottsági határozat az (EU) 2021/764 határozat hatálybalépéséig meghosszabbította.
                  
               
                     (5)
                  
                  
                     A Horizont Európa egyedi program időszerű végrehajtásának biztosítása érdekében a C(2013) 8915 határozattal létrehozott Tudományos Tanács előzetes álláspontokat alakított ki, előkészítendő az (EU) 2021/764 határozat 9. cikkével összhangban elfogadandó intézkedéseket. Ezeket az előzetes állásfoglalásokat az e határozattal létrehozott Tudományos Tanácsnak jóvá kell hagynia vagy el kell utasítania.
                  
               
                     (6)
                  
                  
                     Meg kell hozni a Tudományos Tanács működéséhez szükséges rendelkezéseket.
                  
               
                     (7)
                  
                  
                     Rendelkezéseket kell hozni a Tudományos Tanács és az ERC célzott végrehajtó struktúrája közötti együttműködés biztosítása érdekében.
                  
               
                     (8)
                  
                  
                     A Tudományos Tanács számára hozzáférést kell biztosítani a munkájához szükséges dokumentumokhoz és adatokhoz az (EU) 2018/1725 európai parlamenti és tanácsi rendeletnek (4) megfelelően.
                  
               
                     (9)
                  
                  
                     Az (EU) 2021/764 határozat rendelkezik a Tudományos Tanács tagjainak az általuk ellátott feladatokért járó tiszteletdíjról. Rendelkezni kell az erre vonatkozó szabályokról.
                  
               
                     (10)
                  
                  
                     A C(2013) 8915 határozatot hatályon kívül kell helyezni,
                  
               A KÖVETKEZŐKÉPPEN HATÁROZOTT:
         
            1. cikk
            Az Európai Kutatási Tanács létrehozása
            A 2021. május 12-től 2027. december 31-ig tartó időszakra létrejön az Európai Kutatási Tanács (ERC).
         
         
            2. cikk
            A Tudományos Tanács tagjai
            
               (1)   A Tudományos Tanács tagsága az ERC elnökéből és 21 rendes tagból áll. Az I. mellékletben felsorolt 21 személy az ott említett hivatali időre a Tudományos Tanács rendes tagja.
            
            
               (2)   A tagok minden külső befolyástól mentesen látják el feladataikat. Kellő időben értesítik a Bizottságot bármilyen összeférhetetlenségről, ami a függetlenségüket veszélyeztethetné.
            
            
               (3)   A tagok hivatali ideje legfeljebb négy év, és ez az időszak egy alkalommal megújítható. A tagok azonban a maximális időtartamnál rövidebb időre is kinevezhetők a tagság fokozatos cseréjének lehetővé tétele érdekében.
            
            
               (4)   Kellően indokolt esetben a Tudományos Tanács hitelességének megőrzése vagy folyamatosságának biztosítása érdekében a Bizottság saját kezdeményezésre visszavonhatja egy tag kinevezését.
            
            
               (5)   Ha egy tag lemond, vagy megbízatását a Bizottság visszavonja, új tagot kell kinevezni. Az ERC elnökének lemondása vagy hivatali idejének lejárta esetén a Bizottság ideiglenes jelleggel kinevezheti elnökké a Tudományos Tanács egy másik tagját vagy az ERC egy korábbi elnökét az új elnök kinevezéséhez szükséges korlátozott időtartamra.
            
         
         
            3. cikk
            A Tudományos Tanács működése
            
               (1)   A Tudományos Tanács elfogadja saját eljárási szabályzatát, valamint a bizalmas információk kezelésére, a személyes adatok feldolgozására és az összeférhetetlenségre vonatkozó etikai kódexét az (EU) 2018/1725 rendelettel összhangban.
            
            
               (2)   A Tudományos Tanács a munkája által megkövetelt gyakorisággal tart plenáris üléseket. A plenáris ülések összefoglaló jegyzőkönyveit közzé kell tenni az ERC weboldalán.
            
            
               (3)   Az elnök a Tudományos Tanács eljárási szabályzata alapján határozhat úgy, hogy zárt körű ülést tart.
            
            
               (4)   A Tudományos Tanács meghatározott feladatok ellátására a tagjai részvételével működő állandó bizottságokat, munkacsoportokat és más struktúrákat hozhat létre.
            
            
               (5)   A C(2013) 8915 határozattal létrehozott Tudományos Tanácsnak az (EU) 2021/764 határozat 9. cikke értelmében elfogadandó intézkedésekre vonatkozó előzetes állásfoglalásait az e határozattal létrehozott Tudományos Tanács köteles jóváhagyni vagy elutasítani.
            
         
         
            4. cikk
            Az Európai Kutatási Tanácson belüli együttműködés
            A Tudományos Tanács és a célzott végrehajtó struktúra koherenciát biztosít az ERC tevékenységeinek stratégiai és operatív célkitűzései között. Az ERC elnöke, a Tudományos Tanács két alelnöke és a célzott végrehajtó struktúra igazgatója a hatékony együttműködés érdekében rendszeres időközönként személyes egyeztetéseket tart.
         
         
            5. cikk
            Dokumentumok és adatok rendelkezésre bocsátása
            
               (1)   A Bizottság és a célzott végrehajtó struktúra biztosítja a Tudományos Tanács számára az autonóm és független munkavégzéshez szükséges dokumentumokat, adatokat és támogatást az (EU) 2018/1725 rendelettel összhangban.
            
            
               (2)   Abban az esetben, ha egyes dokumentumokhoz és adatokhoz vagy személyes adatokhoz nem biztosítható hozzáférés a személyes adatok védelmével, a bizalmas kezeléssel, a védelemmel vagy közérdekkel összefüggő okból, a Bizottság és a célzott végrehajtó struktúra írásban ismerteti a Tudományos Tanáccsal a hozzáférés megtagadásának okait, továbbá átad minden olyan, az adott kérdéshez kapcsolódó információt, amelyet az irányadó szabályozás alapján átadhatónak ítél.
            
         
         
            6. cikk
            Az ERC elnökének kivételével a Tudományos Tanács tagjainak ellentételezése
            Az ERC elnökének kivételével a Tudományos Tanács tagjainak tiszteletdíjaira, utazási költségtérítésére és napidíjaira vonatkozó szabályokat a II. melléklet tartalmazza.
            A C(2013) 8915 határozat hatályát veszti.
         
         
            Kelt Brüsszelben, 2021. május 12-én.
            
               
                  a Bizottság részéről
               
               Mariya GABRIEL
               
                  a Bizottság tagja
               
            
         
         
            (1)  A Tanács 2013/743/EU határozata (2013. december 3.) a „Horizont 2020” kutatási és innovációs keretprogram (2014–2020) végrehajtását szolgáló egyedi program létrehozásáról és a 2006/971/EK, a 2006/972/EK, a 2006/973/EK, a 2006/974/EK és a 2006/975/EK határozatok hatályon kívül helyezéséről (HL L 347., 2013.12.20., 965. o.).
         
            (2)  C(2013) 8915 (HL C 373., 2013.12.20., 23. o.).
         
            (3)  A Tanács 58/2003/EK rendelete (2002. december 19.) a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról (HL L 11., 2003.1.16., 1. o.).
         
            (4)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
      
      
         
            I. MELLÉKLET
            Az ERC Tudományos Tanácsa tagjai 2021. május 12-től
            
                        Név és intézmény
                     
                     
                        A megbízatás vége
                     
                  
                        Geneviève ALMOUZNI, CNRS/Institut Curie Research Centre, Párizs
                     
                     
                        2023. június 30.
                     
                  
                        Manuel ARELLANO, Center for Monetary and Financial Studies, Madrid
                     
                     
                        2022. december 31.
                     
                  
                        Paola BOVOLENTA, Autonomous University of Madrid
                     
                     
                        2022. december 31.
                     
                  
                        Margaret BUCKINGHAM, Pasteur Institute, Párizs
                     
                     
                        2021. december 31.
                     
                  
                        Eveline CRONE, Leiden University
                     
                     
                        2023. december 31.
                     
                  
                        Ben FERINGA, University of Groningen
                     
                     
                        2022. december 31.
                     
                  
                        Mercedes GARCÍA-ARENAL, Centre for Human and Social Sciences, Madrid
                     
                     
                        2023. június 30.
                     
                  
                        Gerd GIGERENZER, Max-Planck-Institute for Human Development, Berlin
                     
                     
                        2023. december 31.
                     
                  
                        Liselotte HOJGAARD, University of Copenhagen
                     
                     
                        2024. december 31.
                     
                  
                        Dirk INZÉ, University of Ghent
                     
                     
                        2024. december 31.
                     
                  
                        Andrzej JAJSZCZYK, AGH University of Science and Technology, Krakkó
                     
                     
                        2022. december 31.
                     
                  
                        Eystein JANSEN, University of Bergen
                     
                     
                        2023. június 30.
                     
                  
                        Michael KRAMER, Max Planck Institute for Radio Astronomy, Bonn
                     
                     
                        2021. december 31.
                     
                  
                        Rodrigo MARTINS, European Academy of Science
                     
                     
                        2024. december 31.
                     
                  
                        Kurt MEHLHORN, Max-Planck Institute for Informatics, Saarbrücken
                     
                     
                        2022. december 31.
                     
                  
                        Nicola SPALDIN, ETH Zürich
                     
                     
                        2024. december 31.
                     
                  
                        Jesper QUALMANN SVEJSTRUP, the Francis Crick Institute, London
                     
                     
                        2022. december 31.
                     
                  
                        Barbara ROMANOWICZ, Berkeley Seismological Laboratory
                     
                     
                        2021. december 31.
                     
                  
                        Nektarios TAVERNARAKIS, Institute of Molecular Biology and Biotechnology, Foundation for Research and Technology – Görögország
                     
                     
                        2022. december 31.
                     
                  
                        Milena ŽIC FUCHS, University of Zagreb
                     
                     
                        2023. december 31.
                     
                  
                        Alice VALKÁROVÁ, Czech Science Foundation
                     
                     
                        2024. december 31.
                     
                  
      
      
         
            II. MELLÉKLET
            A 6. cikknek megfelelően az ERC elnökén kívül a Tudományos Tanács tagjainak ellentételezésére vonatkozó szabályok
            
               1.   
               
                  Az ERC elnökén kívül a Tudományos Tanács tagjainak tiszteletdíjait, valamint a feladataik ellátásához kapcsolódó utazási költségeit és napidíjait a célzott végrehajtó struktúra fizeti az alábbi 2–7. pontokban meghatározott feltételeket is magában foglaló szerződés alapján.
               
            
            
               2.   
               
                  A Tudományos Tanács alelnökeinek tiszteletdíja egy plenáris ülésen való teljes részvétel esetén 3 500EUR, részleges részvétel esetén 1 750 EUR.
               
            
            
               3.   
               
                  A Tudományos Tanács egyéb tagjainak tiszteletdíja egy plenáris ülésen való teljes részvétel esetén 2 000 EUR, részleges részvétel esetén 1 000 EUR.
               
            
            
               4.   
               
                  A Tudományos Tanács tagjainak és alelnökeinek valamely pluszfelelősségért, úgymint területkoordinátori, állandó bizottsági elnöki, irányítóbizottsági tagi vagy munkacsoportelnöki tisztségért meghatározott további tiszteletdíja minden ilyen tisztség után évi 2 250 EUR (egy évnél rövidebb időtartam esetén időarányosan számítandó ki). A Tudományos Tanács tagjai és az alelnökök egyszerre több ilyen tisztséget is betölthetnek, és ennek megfelelő díjazásban részesülnek.
               
            
            
               5.   
               
                  A tiszteletdíjak kifizetését a célzott végrehajtó struktúra igazgatója vagy annak helyettese engedélyezi az ERC elnöke és a célzott végrehajtó struktúra igazgatója vagy ezek helyettesei által hitelesített jelenléti ív alapján. A jelenléti ív minden tag esetében jelzi, hogy teljes időben (teljes részvétel) vagy részlegesen (részleges részvétel) volt-e jelen az ülésen.
               
            
            
               6.   
               
                  A további tiszteletdíjak kifizetését a célzott végrehajtó struktúra igazgatója vagy annak helyettese engedélyezi a tagnak az ERC elnöke által jóváhagyott, az egyes tisztségekre történő kijelölése lapján.
               
            
            
               7.   
               
                  A célzott végrehajtó struktúra a plenáris üléseken kívüli ülések vonatkozásában is térítheti a Tudományos Tanács tagjainak a feladataik ellátásához szükséges utazási költségeket és napidíjakat a velük létrejött szerződés és a Bizottságnak a külső szakértők költségtérítésére vonatkozó belső szabályai (1) alapján.
               
            
            
               8.   
               
                  A tiszteletdíjakat, az utazási költségeket és a napidíjakat az (EU) 2021/764 határozat által létrehozott egyedi program működési költségvetéséből kell fedezni.
               
            
            
               (1)  A Bizottság C(2021)3402 határozata.